Deel van berg by Muizenberg brandDie brand het Maandagmiddag uitgebreek. (Foto: SANParks Table Mountain National Park/Facebook) ŉ Groot brand het Maandagmiddag op ŉ berg naby Muizenberg in Kaapstad uitgebreek en dreig nou om huise in die gebied te vernietig. Edward Bosch, woordvoerder van die Stad Kaapstad se brand-en-reddingsdienste, sê die brand het na ŉ groot deel van die berghange langs Boyesrylaan in Lakeside versprei. “Vier van die metro se brandbestrydingsvoertuie is tans op die toneel met brandbestryding besig, maar nog hulpbronne is op pad,” sê hy. Die Tafelberg Nasionale Park se veldbrandspan het ook drie helikopters na die toneel ontbied wat die gebied met water sal bombardeer. Foto’s van die brand, wat wyd op sosiale media versprei word, wys hoe die brand bokant van die wonings teen die berghange woed. Dele van die brand het ook reeds die pad bereik en die gebied is oortrek met rookwolke. Die betrokke pad is intussen vir verkeer gesluit totdat die brand onder beheer gebring kan word. Owerhede is besig om verkeer te herlei. Dit is onduidelik wat die oorsaak van die brand is. Brandbestryders het nog vroeg Maandagoggend gespook om ŉ ander brand by Victoriastraat naby Llandudno te blus. Spanne van Newlands en Kloofnek het hulle na die toneel gehaas en eindelik na urelange inspanning daarin geslaag om die brand onder beheer te bring.